Grauem nimis ac miserabilem Orientalis Ecclesiæ gemitum ad aures vestras, immo ad ipsa etiam penetralia cordis arbitror peruenisse. Dignum quippe est, vt secundum magnitudinem vestram, magnum exhibeatis eidem vestræ,  omnium fidelium matri compassionis affectum: præsertim tam vehementer afflictæ, tam grauiter periclitanti. Dignum, inquam, vt tanto amplius comedat vos zelus domus Dei: quanto ampliorem in ea locum ipso auctore tenetis. Alioquin, si duramus viscera, si obduramus corda, si plagam hanc paruipendimus, nec dolemus super contritione: vbi nostra in Deum charitas, vbi dilectio proximorum? Immo vero, si non satagimus quanta possumus sollicitudine, consilium aliquod,  remedium tantis malis tantisque periculis adhibere: quomodo non ingrati esse conuincimur ei, qui abscondit nos in die malorum in tabernaculo suo, iustius perinde,  vehementius puniendi, vtpote tam diuinæ gloriæ quam fraternæ salutis negligentes? Hæc vobis tam fiducialiter quam familiariter duximus suggerenda: ob gratiam vtique, qua nostram indignitatem excellentia vestra dignatur. Nam  Patres nostri, Episcopi Franciæ, vna cum Domino Rege,  Principibus, tertia Dominica post Pascha, apud Carnotum venturi sunt,  de verbo hoc tractaturi: vbi vtinam mereamur habere præsentiam vestrā! Quia enim magnis omnino magnorum virorum consiliis, hoc verbum constat egere: gratum profecto obsequium præstabitis Deo, si negotium eius a vobis non duxeritis alienum: sed charitatis vestræ zelum probaueritis in opportunitatibus, in tribulatione. Nostris enim, Pater amantissime, nostis, quoniam amicus in necessitate probatur. Confidimus autem, quod magnum huic verbo prouentum præsentia vestra præstabit: tum pro auctoritate sanctæ Cluniacēsis Ecclesiæ, cui Deo disponente præestis: tum maxime pro sapientia  gratia, quam vobis ipse donauit, ad vtilitatem vtique proximorum,  suum ipsius honorem. Qui vobis etiam nunc inspirare dignetur, vt non grauemini venire:  seruis suis in nomine eius,  pro zelo ipsius nominis, congregandis, vestram admodum desiderabilem conferre præsentiam.